Source: http://www.socpoist.sk/aktuality/19293c
Timestamp: 2013-05-22 02:00:15+00:00
Document Index: 1144938

Matched Legal Cases: ['§ 46', '§ 46', '§ 46', '§ 74', '§ 74', '§ 37', '§ 40', '§ 40', '§ 40', '§ 27', '§ 46', '§ 19', '§ 74']

Stanovisko k relácii Lampáreň o nároku na vdovský dôchodok
03.10.2008	V televízii Markíza odznela nesprávna informácia týkajúca sa nároku na vdovský dôchodok (21.9.2008)
V uvedenej relácii redaktor televízie Markíza vychádzajúc zo všeobecnej informácie týkajúcej sa podmienok nároku na vdovský dôchodok po uplynutí jedného roka po smrti manžela v konkrétnom prípade vyvodil záver, že zamestnancami pobočky Sociálnej poisťovne bola sťažovateľke poskytnutá nesprávna informácia o tom, že nárok na vdovský dôchodok jej nevznikol a že v jej prípade boli podmienky ďalšieho nároku na vdovský dôchodok splnené.
Podľa údajov nachádzajúcich sa v informačnom systéme Sociálnej poisťovne sťažovateľka, ktorá sa narodila v roku 1954, ovdovela v marci 1978. Vdovský dôchodok sa jej spolu so sirotským dôchodkom pre syna narodeného v roku 1975 vyplácal do decembra 1992, kedy syn skončil učebný pomer a prestal byť nezaopatreným dieťaťom. Pretože nesplnila ani jednu z podmienok nároku na vdovský dôchodok stanovených § 46 ods. 2 zákona č. 100/1988 Zb. o sociálnom zabezpečení, nárok na vdovský dôchodok zanikol a vdovský dôchodok bol odňatý. Pretože ani do dvoch rokov od predošlého zániku nároku na vdovský dôchodok nesplnila žiadnu z podmienok stanovených uvedeným ustanovením, opätovný nárok na vdovský dôchodok jej nevznikol a nevznikne ani v súčasnosti.
Usudzujeme, že nesprávny záver o tom, že nárok na vdovský dôchodok je, redaktor vyvodil z informácie o podmienkach nároku na vdovský dôchodok a zo skutočnosti, že sťažovateľka uviedla, že vychovala tri deti, kedy ani podľa predpisov účinných do 31. decembra 2003 nárok na vdovský dôchodok nemal zaniknúť. Na účely posudzovania nároku na trvanie nároku na vdovský dôchodok po uplynutí jedného roka od smrti manžela podľa § 46 ods. 3 zákona č. 100/1988 Zb. sa však neprihliada na ktorékoľvek dieťa vychované vdovou. Musí ísť o dieťa, ktoré malo určitý priamy vzťah k zomretému manželovi. Na tento účel nie je možné napríklad prihliadať na dieťa, ktoré sa vdove narodilo po smrti manžela zo spolužitia s iným mužom. Z údajov nachádzajúcich sa v informačnom systéme Sociálnej poisťovne sa zistilo, že sťažovateľke sa v roku 1982 narodilo dieťa, ktoré nepatrí do okruhu detí, na výchovu ktorého § 46 ods. 3 zákona č. 100/1988 Zb. na tento účel umožňuje prihliadnuť. Z uvedeného vyplýva, že sťažovateľka nesplnila podmienku výchovy troch detí na účely nároku na vdovský dôchodok.
Všeobecne pokiaľ ide o posudzovanie nároku na vdovský dôchodok a nároku na jeho výplatu, je potrebné vziať do úvahy skutočnosť, že tento nárok sa posudzuje vždy podľa predpisov účinných v čase, keď nastala sociálna udalosť, so vznikom ktorej predpisy spájajú vznik nároku na dôchodok. Preto ak zomrel manžel pred 1. januárom 2004, aj vzhľadom na prechodné ustanovenia zákona č. 461/2003 Z. z. o sociálnom poistení v znení neskorších predpisov, ktorý nadobudol účinnosť 1. januára 2004, neprichádza do úvahy posúdenie podmienok nároku na vdovský dôchodok a jeho výplatu podľa § 74 zákona č. 461/2003 Z. z. v znení neskorších predpisov. Tento nárok sa posudzuje vždy len podľa predpisov účinných pred 1. januárom 2004 v závislosti od dátumu smrti manžela. Vdove, ktorej nárok na vdovský dôchodok zanikol pred 1. januárom 2004, mohol do 31. decembra 2003 opätovne vzniknúť nárok na vdovský dôchodok v zásade len vtedy, ak do dvoch rokov od zániku nároku na vdovský dôchodok splnila niektorú z podmienok stanovených predpisom účinným pred 1. januárom 2004, prípadne ak sa začala starať o nezaopatrené dieťa, ktoré malo určitý priamy vzťah k zomretému manželovi. Vdove, ktorej nárok na vdovský dôchodok a jeho výplatu zanikol pred 1. januárom 2004, ak podľa predpisu účinného pred 1. januárom 2004 nesplnila podmienky na opätovný vznik nároku, už nárok na vdovský dôchodok a jeho výplatu nevznikne, a to ani vtedy, ak by splnila niektorú z podmienok stanovených § 74 zákona č. 461/2003 Z. z. v znení neskorších predpisov.
Z dôvodu prehľadnosti celej problematiky uvádzame znenia ustanovení zákonov o sociálnom zabezpečení, ktoré sa týkajú nároku na vdovský dôchodok a jeho výplatu po uplynutí jedného roka od smrti manžela.
Zákon č. 121/1975 Zb. o sociálnom zabezpečení
§ 37 (znenie účinné do 30. septembra 1988)
(1) Vdovský dôchodok patrí vdove počas jedného roka od smrti manžela. (2) Po uplynutí tohto času patrí vdovský dôchodok, ak vdova spĺňa niektorú z týchto podmienok: je úplne invalidná, stará sa aspoň o jedno dieťa, ktoré má nárok na sirotský dôchodok (§ 40), vychovala aspoň tri deti (§ 40), dosiahla vek 45 rokov a vychovala dve deti (§ 40), dosiahla vek 50 rokov, dosiahla vek aspoň 40 rokov ku dňu smrti manžela, ktorý zomrel následkom pracovného úrazu (§ 27 ods. 1 prvá veta), ktorý utrpel pri plnení pracovných úloh v zamestnaní I. pracovnej kategórie. Ustanovenia písmen b) až d) sa nevzťahujú na deti, ktoré žena alebo jej manžel prevzali do pestúnskej starostlivosti podľa osobitných predpisov. (3) Nárok na vdovský dôchodok vznikne znovu, ak sa splní niektorá z podmienok uvedených v odseku 2 písm. a) až e) do dvoch rokov po zániku skoršieho nároku na vdovský dôchodok alebo do piatich rokov, ak manžel zomrel následkom pracovného úrazu, ktorý utrpel pri plnení pracovných úloh v zamestnaní I. pracovnej kategórie. (4) Nárok na vdovský dôchodok zaniká vydajom; pri opätovnom ovdovení vznikne však nárok na skorší vdovský dôchodok znovu, ak by vdove patril, keby sa nebola znovu vydala, a ak jej nevznikol nárok na vdovský dôchodok po poslednom manželovi. (5) Vdovský dôchodok patrí za podmienok uvedených v predchádzajúcich odsekoch aj rozvedenej žene, ak bola v čase smrti bývalého manžela odkázaná na príspevok na výživu, až do skončenia času, do ktorého mal bývalý manžel povinnosť ho poskytovať; po tomto čase sa môže vdovský dôchodok poskytovať len v prípadoch hodných zreteľa. (6) Vdove, ktorá nežila s manželom dlhší čas pred jeho smrťou v spoločnej domácnosti a ktorej manželstvo prestalo plniť svoju spoločenskú funkciu, patrí vdovský dôchodok, len pokiaľ vdova mala v čase smrti manžela voči nemu nárok na výživné.
§ 46 (znenie účinné do 31. decembra 2003)
(1) Vdova má nárok na vdovský dôchodok po dobu jedného roka od smrti manžela. (2) Po uplynutí doby uvedenej v odseku 1 má vdova nárok na výplatu vdovského dôchodku, ak je invalidná, stará sa aspoň o jedno nezaopatrené dieťa, vychovala aspoň tri deti, dosiahla vek 45 rokov a vychovala dve deti, dosiahla vek 50 rokov alebo dosiahla vek aspoň 40 rokov ku dňu smrti manžela, ktorý zomrel následkom pracovného úraz utrpeného pri plnení pracovných úloh v zamestnaní zaradenom do I. pracovnej kategórie za okolností uvedených v § 19 ods. 1 alebo ktorý zomrel pri výkone služby v ozbrojených silách. (3) Dieťaťom podľa odseku 2 písm. b) až d) sa rozumie dieťa, ktoré má alebo by malo po zomretom manželovi nárok na sirotský dôchodok, a dieťa, ktoré bolo v rodine zomretého vychovávané, ak ide o vlastné (osvojené) dieťa vdovy alebo ak bolo dieťa aspoň jedným z nich prevzaté do dňa smrti manžela do starostlivosti nahrádzajúcej starostlivosť rodičov na základe rozhodnutia príslušného orgánu. (4) Nárok na výplatu vdovského dôchodku vznikne znova, ak sa splní niektorá z podmienok uvedených v odseku 2 písm. a), c) až e) do dvoch rokov po zániku predošlého nároku na vdovský dôchodok alebo do piatich rokov, ak ide o nárok na vdovský dôchodok po manželovi, ktorý zomrel za okolností uvedených v odseku 2 písm. f), alebo vdova sa znova začne starať aspoň o jedno nezaopatrené dieťa. (5) Vdova, ktorá nežila s manželom dlhší čas pre jeho smrťou v spoločnej domácnosti a ktorej manželstvo prestalo plniť svoju spoločenskú funkciu, má nárok na vdovský dôchodok, len ak mala v čase smrti manžela voči nemu nárok na výživné. (6) Na vdovský dôchodok má nárok aj rozvedená žena, ak bola v čase smrti bývalého manžela odkázaná na príspevok na výživu, ktorý jej bol povinný bývalý manžel poskytovať. (7) Nárok na vdovský dôchodok zaniká výdajom.
§ 74 (znenie účinné k 1. januáru 2008)
(1) Vdova má nárok na vdovský dôchodok po manželovi, ktorý ku dňu smrti bol poberateľom starobného dôchodku, predčasného starobného dôchodku alebo invalidného dôchodku, ku dňu smrti splnil podmienky nároku na starobný dôchodok alebo získal počet rokov dôchodkového poistenia na nárok na invalidný dôchodok, alebo zomrel v dôsledku pracovného úrazu alebo choroby z povolania. (2) Vdova má nárok na výplatu vdovského dôchodku počas jedného roka od smrti manžela. (3) Po uplynutí obdobia uvedeného v odseku 2 má vdova nárok na výplatu vdovského dôchodku, ak sa stará o nezaopatrené dieťa, je invalidná z dôvodu poklesu schopnosti vykonávať zárobkovú činnosť o viac ako 70 % alebo vychovala aspoň tri deti, dovŕšila vek 52 rokov a vychovala dve deti, dovŕšila dôchodkový vek. (4) Nárok na výplatu vdovského dôchodku podľa odseku 3 trvá v období, počas ktorého sú splnené podmienky podľa odseku 3 písm. a) a b). (5) Nezaopatrené dieťa podľa odseku 3 písm. a) je dieťa, ktoré má po zomretom rodičovi nárok na sirotský dôchodok, a dieťa, ktoré bolo v rodine zomretého vychovávané, ak ide o vlastné dieťa alebo osvojené dieťa vdovy alebo ak bolo dieťa vdove alebo zomretému manželovi zverené do starostlivosti nahrádzajúcej starostlivosť rodičov na základe rozhodnutia príslušného orgánu počas trvania manželstva. (6) Nárok na vdovský dôchodok zaniká uzatvorením manželstva, dňom právoplatnosti rozhodnutia súdu, podľa ktorého vdova úmyselným trestným činom spôsobila smrť manžela. (7) Na nárok vdovca na vdovecký dôchodok po manželke platia odseky 1 až 6 rovnako.
Dokument bol revidovaný: 03.10.2008	TLAČIŤ